РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/154-23

18. јул 2023. године

Б е о г р а д

ЗАПИСНИК

27. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. ЈУЛА 2023. ГОДИНЕ

Седница је почела у 10,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Александра Томић, Тијана Давидовац, Мирослав Алексић, Ненад Митровић, Небојша Зеленовић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића) и Зоран Стојановић (заменик Верољуба Стевановића).

Седници нису присуствовали чланови Одбора: Мирослав Кондић, Владимир Обрадовић, Бојана Букумировић, Војислав Вујић и Драган М. Марковић, нити њихови заменици.

Седници су присуствовали и: Александар Симовић, саветник у Управи за јавни дуг; Александар Златковић, специјални саветник у Министарству рударства и енергетике и Јован Милић, специјални саветник у Министарству науке, технолошког развоја и иновација.

На предлог председника, Одбор је већином гласова (10 гласова за, 2 није гласало) утврдио следећи

Д н е в н и р е д:

1. Разматрање Предлога закона о потврђивању Споразума о зајму (Први зајам за развојну политику зеленог раста у Републици Србији) између Републике Србије и Међународне банке за обнову и развој, који је поднела Влада (број 011-1240/23 од 23. јуна 2023. године);

2. Разматрање Предлога закона о потврђивању Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој, који је поднела Влада (број 011-1239/23 од 23. јуна 2023. године);

3. Разматрање Предлога закона о потврђивању Уговора о зајму (Пројекат Наука) између Републике Србије и Европске банке за обнову и развој, који је поднела Влада (број 011-1238/23 од 23. јуна 2023. године).

На предлог председника, Одбор је већином гласова (10 гласова за, 2 није гласало) одлучио да обави заједнички јединствени претрес о тачкама дневног реда, с тим што ће сеОдборо свакој тачки дневног реда изјаснити појединачно.

Пре преласка на рад по утврђеном дневном реду Одбор је, већином гласова (10 гласова за, 2 није гласало), без примедби, усвојио записник 25. седнице Одбора.

**Заједнички јединствени претрес о тачкама 1. до 3. дневног реда**

Александар Симовић, представник Управе за јавни дуг, детаљно је образложио финансијске услове и начин на који ће се средства зајма из предложених закона - Предлог закона о потврђивању Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој и Предлога закона о потврђивању Споразума о зајму (Први зајам за развојну политику зеленог раста у Републици Србији) између Републике Србије и Међународне банке за обнову и развој, користити и отплаћивати.

Јован Милић, специјални саветник у Министарству науке, технолошког развоја и иновација је у свом излагању образложио Предлог закона о потврђивању Уговора о зајму (Пројекат Наука) између Републике Србије и Европске банке за обнову и развој.

У дискусији по утврђеним тачкама дневног реда учествовали су: Небојша Зеленовић, Ненад Митровић, Мирослав Алексић, Зоран Стојановић и Верољуб Арсић.

**Прва тачка дневног реда - гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (8 гласова за, 3 против, 1 није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Први зајам за развојну политику зеленог раста у Републици Србији) између Републике Србије и Међународне банке за обнову и развој.

За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда - гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (8 гласова за, 3 против, 1 није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат унапређења управљања јавним финансијама за зелену транзицију) између Републике Србије и Међународне банке за обнову и развој.

За известиоца Одбора на седници Народне скупштине одређен је Верољуб Арсић, председник Одбора.

**Трећа тачка дневног реда - гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (8 гласова за, 3 против) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму (Пројекат Наука) између Републике Србије и Европске банке за обнову и развој.

За известиоца Одбора на седници Народне скупштине одређен је Верољуб Арсић, председник Одбора.

Седница је завршена у 11,05 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић